[{"text_idx": "#000014", "text": "Dull \u2018Plane Easy\u2019 yn gwneud golff yn hawdd"}, {"text_idx": "#000015", "text": "Matthew Wharton o The Golf Performance Studio, Bangor.Er gwaethaf manteision ymarfer corff ysgafn i gymedrol a rheolaidd i iechyd, mae lefelau gweithgarwch corfforol ymhlith oedolion yng Nghymru\u2019n dal i fod yn isel. Mae\u2019n bosib i golff lenwi\u2019r bwlch hwnnw ac arwain at nifer o fanteision; fodd bynnag, mae\u2019r niferoedd sy\u2019n chwarae golff wedi bod yn gostwng yn ystod y blynyddoedd diwethaf."}, {"text_idx": "#000016", "text": "Mae\u2019r hyfforddwr golff, Matthew Wharton (o The Golf Performance Studio ym Mangor), un o gyn-fyfyrwyr Prifysgol Bangor, yn ceisio mynd i\u2019r afael a\u0302 hyn gyda\u2019i ddull chwarae golff \u201cPlane Easy\u201d. Mae\u2019r dull \u2018Plane Easy\u2019 yn gymorth dysgu sy\u2019n canfod y pla\u0302n cywir ar gyfer swingio clwb golff, gan helpu golffwyr newydd i ddysgu sgiliau chwarae golff yn gyflymach. Mae Cymdeithas y Golffwyr Proffesiynol (PGA), sydd a\u0302 diddordeb mewn helpu pobl i ddatblygu sgiliau chwarae golff yn gynt, eisoes wedi mynegi diddordeb yn y dull hwn."}, {"text_idx": "#000017", "text": "Defnyddiodd Matthew, a raddiodd o Brifysgol Bangor yn 2013, ei gwrs israddedig mewn Chwaraeon a Seicoleg Ymarfer Corff i ddatblygu\u2019r dull chwarae golff \u201cPlane Easy\u201d drwy edrych ar wahanol ffyrdd o gyflymu\u2019r broses ddysgu ym maes golff, drwy ddefnyddio ffocws allanol i ddysgu\u2019n gynt. Mae bellach yn datblygu\u2019r dull hwn ymhellach mewn prosiect ymchwil ar y cyd a\u0302 Dr Andy Cooke o\u2019r Ysgol Gwyddorau Chwaraeon, Iechyd ac Ymarfer (SSHES), gyda chefnogaeth Mynediad at Radd Meistr (ATM)."}, {"text_idx": "#000018", "text": "Rhywun a fu\u2019n cymryd rhan yn yr ymchwil.Cysylltodd Dr Andy Cooke a Dr James Hardy o SSHES a\u0302 Matthew i ofyn iddo ymhelaethu ar ei astudiaeth israddedig yn ymchwilio i beth sy\u2019n digwydd yn yr ymennydd a\u2019r corff pan fydd pobl yn dysgu sgiliau echddygol. Dywedodd Dr Cooke \u201cyr hyn rydyn ni\u2019n ceisio ei wneud yw cofnodi gweithgarwch ymennydd pobl wrth iddynt wneud symudiadau penodol; yn fy ymchwil fy hun, astudiais y gwahaniaeth rhwng gweithgarwch ymennydd golffwyr proffesiynol a phobl a oedd yn gwbl newydd i\u2019r chwaraeon. Mae hyn yn cyd-fynd yn berffaith a\u0302\u2019r prosiect hwnnw. O ganlyniad i\u2019r astudiaeth, byddwn yn cael tystiolaeth wyddonol gadarn i gefnogi\u2019r dull \u2018Plane Easy'."}, {"text_idx": "#000019", "text": "Mae ATM, prosiect ESF sy\u2019n cysylltu cwmni\u0308au ag academyddion a myfyrwyr i brofi cynnyrch, gwasanaethau a dulliau newydd, yn cefnogi\u2019r prosiect. Dywedodd y myfyriwr sy\u2019n gweithio ar y prosiect, Eduardo Bellomo, \u201cmae bod yn rhan o brosiect go iawn tra rydw i\u2019n astudio yn gyfle gwych i mi; rwy\u2019n gallu gweld sut mae\u2019r dull \u2018Plane Easy\u2019 yn gweithio i gleientiaid yn y maes. Mae\u2019n brofiad gwych i mi wrth i mi weithio tuag at fy nod o ddod yn seicolegydd ym maes chwaraeon\u201d."}]